送劉繼鄴秀才之岳陽訪木尉
作者：郭祥正
朝代：宋

paragraphs: 羣鳥栖霜羽毛縮，孤雁冥飛何處宿。
蘆花糝白天無聲，靈妃鼓徹瀟湘曲。
此時歸夢尋故鄉，誰道行人鬢長綠。
平生所得惟悲歌，時命未遇君如何。
滿懷策盡獻不售，鳳凰飄泊無嘉禾。
困鱗不借一盃水，異時安用西江波。
岳陽高樓掛星斗，樓中子真聞舊友。
請舒和氣邀陽春，便釀重湖作濃酒。
山葉撩亂舞，山鳥縱横啼。
古人交道貴終始，樂酣醉倒君莫疑。
否極泰來不可測，豈有壯士長棲遲。
豈有壯士長棲遲，青雲歧路看横飛。